Ole Einar Bjørndalen

Ole Einar Bjørndalen (født 27. januar 1974 i Drammen) er en norsk tidligere skiskytter som representerte  Simostranda IL i skiskyting og Byåsen IL i langrenn. Han har vunnet 95 verdenscuprenn; 94 i verdenscupen i skiskyting og ett i verdenscupen i langrenn.
Han har seks sammenlagtseire i verdenscupen, den seneste sesongen 2008–2009, og i 13 sesonger på rad kom han blant de tre beste i verdenscupen sammenlagt. Bjørndalen har vunnet 29 gullmedaljer i OL og VM, og tilsammen 61 medaljer medregnet tre medaljer i sommerskiskyting. Han har 44 NM-gull i skiskyting, 30 NM-gull i vinterskiskyting, hvorav 20 individuelle NM-gull; normaldistanse (4), sprint (6), jaktstart (6) og fellesstart (4), samt 10 NM-gull i stafett og lag; stafett (8) og lag (2) (1996 og 1997). Bjørndalen har i tillegg 14 individuelle NM-gull i sommerskiskyting: sprint (7) og jaktstart (7).Blant alle hans meritter er fire gull under Vinter-OL 2002 i Salt Lake City av hans beste resultater i ett og samme mesterskap.
Han blir kalt «Kongen av skiskyting». Bjørndalen var elev ved Norges Toppidrettsgymnas på Geilo i årene 1990–1993.


== Bakgrunn ==
Bjørndalen er oppvokst på Simostranda i Modum kommune i Buskerud. Han bor i Obertilliach i Østerrike og har tidligere bodd deler av året i den italienske landsbyen Toblach (Sør-Tyrol) sammen med sin tidligere kone, italienske Nathalie Santer-Bjørndalen, som også var skiskytter til hun la opp i 2008.
Bjørndalen giftet seg 17. juli 2016 med den hviterussiske skiskytteren Darja Domratsjeva, og de fikk datteren Xenia 1. oktober 2016.Bjørndalens eldre bror, Dag, var også skiskytter på det norske landslaget, er siden trener ved Norges Toppidrettsgymnas på Geilo. De har en yngre bror, Hans Anton Bjørndalen, som også var regnet som et stort skiskyttertalent. Han er trener ved toppidrettssatsingen ved Buskerud videregående skole.


== Karrière ==
I 1992 i Canmore i Canada oppnådde han sin første junior-VM-medalje med bronse i lagkonkurransen. Året etter vant han tre øvelser i junior-VM i Ruhpolding i Tyskland, mens han var elev ved Norges Toppidrettsgymnas Geilo. Bjørndalen skulle vise seg å være i stand til å videreføre suksessen til seniorsammenheng også. Bjørndalen er en uvanlig rask skiskytter, og han har ved flere tilfeller konkurrert med, og vunnet over spesial-langrennsløpere. I 2006 vant han et renn i verdenscupen i langrenn. 
Bjørndalen vant sitt første OL-gull i Nagano 1998 på 10 km sprint. På vei mot mål ledet han, men løpet ble avbrutt på grunn av så stort snøfall at løperne nesten ikke kunne se blinkene på 50 meters hold. Dagen etter vant han det utsatte løpet. Bjørndalen ble den første skiskytter som tok storeslem og vant alle fire skiskytterøvelsene i et OL under lekene i Salt Lake City i 2002. Han vant sitt første individuelle VM-gull på sprinten under VM i skiskyting 2003.


=== Verdenscupen i skiskyting ===
Bjørndalen debuterte i verdenscupen i mars 1993, og tok samtidig sine første verdenscuppoeng ved å bli nummer 29 på 20 km. Den første seieren tok han 12. januar 1996 i Antholz, der han vant 20 km foran Vladimir Dratsjov og Halvard Hanevold. Med seieren på 15 km i langrenn fra 2006 har han 95 verdenscupseirer totalt.
Han har vunnet verdenscupen sammenlagt seks ganger og er med det verdens mestvinnende skiskytter sammen med Magdalena Forsberg i perioden 1998–2009. Se oversikt under.
Bjørndalen vant verdenscupen i sesongene: 1997/98, 2002/03, 2004/05, 2005/06, 2007/08 og 2008/09. Han har også seks andreplasser i v-cupen sammenlagt i sesongene 1996/97, 1998/99, 1999/00, 2000/01, 2003/04 og 2006/07.
Bjørndalen har en tredjeplass i v-cupen også. Det oppnådde han i sesongen 2001/02. Tilsammen har han vært på pallen 13 ganger på rad i v-cupen sammenlagt mellom 1996/97 t.o.m 2008/09-sesongen  17 år på rad var han blant de ti beste i verdenscupen, f.o.m 1994/95 t.o.m 2010/11-sesongen.
Han har ni ganger vunnet sprint v-cupen: 1994/95, 1996/97, 1997/98, 1999/00, 2000/01, 2002/03, 2004/05, 2007/08 og 2008/09.
Bjørndalen har også 2.-plass i sprint v-cupen i sesongene 2003/04 og 2005/06.
Bjørndalen har vunnet jaktstart v-cupen fem ganger i 1999/00, 2002/03, 2005/06, 2007/08 og 2008/09. Han har 2.-plass i sesongene 2000/01, 2003/04, 2004/05, 2006/07 og 3.-plass i 1996/97, 1998/99 og 2001/02. Bjørndalen har vært vinner av fellesstart v-cupen fem ganger: 2002/03, 2004/05, 2005/06, 2006/07 og 2007/08. Han kom på 2.-plass i 2000/01, 2003/04, 2008/09. Bjørndalen ble nummer 3 i fellesstart v-cupen i sesongen 1998/99.
Han har også en gang vunnet normaldistanse v-cupen. Det var i 2004/05. Bjørndalen har også blitt nummer 2 i 1998/99, 2000/01, 2001/02 og 2005/06 -sesongen.
Bjørndalen kom også på 3.-plass i 1997/98-sesongen. Han har tilsammen vunnet 20 ganger, 13 ganger blitt nummer 2 og fem ganger blitt nummer 3. Totalt har han vært på pallen 38 ganger.Bjørndalen har vunnet stafett v-cupen 11 ganger: 1997/98, 1999/00, 2000/01, 2001/02, 2003/04, 2004/05, 2007/08, 2009/10, 2010/11, 2015/16 og 2017/18. Han har 6 andreplasser i v-cupen stafett i: 1996/97, 2006/07, 2008/09, 2011/12, 2012/13 og 2014/15. Bjørndalen har også 2 ganger kommet på tredjeplass i: 1998/99 og 2002/03. Tilsammen har han vært på pallen 19 ganger i v-cupen stafett. Bjørndalen har 4 ganger vunnet mixed stafett v-cupen. Det skjedde i sesongene: 2012/13, 2013/14, 2014/15 og 2015/16.. Bjørndalen har også vært med å vinne nasjonscupen for menn ti ganger. Det skjedde i: 1998/99, 2002/03, 2003/04, 2004/05, 2007/08, 2008/09, 2010/11, 2013/14, 2014/15 og 2015/16 sesongen. Bjørndalen har også fem andreplasser fra nasjonscupen fra årene: 1999/00, 2000/01, 2001/02, 2005/06 og 2012/13. Han har i tillegg til dette også 3 tredjeplasser i nasjonscupen fra årene: 1996/97, 1997/98 og 2006/07. Til sammen har han vært på pallen 18 ganger i nasjonsverdenscupen for menn.Bjørndalen har tilsammen vært på pallen 252 ganger i v-cupen i skiskyting. Individuelt har han 95 (94+1 i langrenn) førsteplasser, 53 andreplasser og 31 tredjeplasser, det vil si 179 ganger på pallen individuelt i verdenscupen. Bjørndalen har en verdenscupseier i lag. I stafett har han 37 førsteplasser (4 av disse seirene har kommet i miks-stafett), 21 andreplasser og 14 tredjeplasser, tilsammen 72 ganger på pallen i v-cup stafett. Med sine 5 pallplasser i v-cupen i langrenn, har Bjørndalen vært 257 ganger på pallen i verdenscupen (252 i skiskyting og 5 i langrenn).
Ole Einar Bjørndalen annonserte 3. april 2018 at han la opp som aktiv skiskytter.


=== Verdenscupen i langrenn ===
Bjørndalen gikk sitt første verdenscuprenn i langrenn i november 1998. Det endte med 23.-plass på 10 km friteknikk i finske Muonio. Han fikk sin første pallplassering i Kuopio 25. november 2001, med 2.-plass på 10 km friteknikk. En måned senere knep han andreplassen igjen, denne gang bak Per Elofsson på 30 km friteknikk, fellesstart i Ramsau, Østerrike. 
Den 18. november 2006 ble han historisk da han som første skiskytter vant et verdenscuprenn i langrenn i svenske Gällivare. Bjørndalen vant verdenscuprennet i 15 km friteknikk. Siden det har også skiskytteren Lars Berger vunnet 15 km i langrenn i Ski-VM 2007.
Han har også vært på pallen to ganger i verdenscupen som deltaker på det norske stafettlaget i langrenn, på Beitostølen i 2003 med en 3.-plass og i La Clusaz i Frankrike i 2006 med en 2.-plass. Så totalt har Bjørndalen vært 5 ganger på pallen i v-cupen i langrenn.


=== Mestvinnende ===
Bjørndalens karriere har gjort ham til tidenes mestvinnende vinteridrettsmann. Med sine 13 medaljer, hvorav åtte er gull, var han tidenes mestvinnende vinterolympier med Bjørn Dæhlie som nummer to inntil begge ble forbigått av Marit Bjørgen i 2018. Bjørn Dæhlie har flere individuelle gull, seks medaljer mot Bjørndalens fem.
En statistikk over verdensmesterskap er ikke helt sammenlignbart gjennom 50 år med internasjonal skiskyting. Bildet er litt mer komplisert, siden det er blitt flere renn i VM (også i OL etter hvert) i nyere tid enn da for eksempel Aleksandr Tikhonov (aktiv 1967–1980), Frank Ullrich (1976–1984) og Eirik Kvalfoss (1981–1994) holdt på. Martin Fourcade har 13 gull, Frank Luck og Tikhonov har begge elleve gull i VM, mens Bjørndalen har 20 – medregnet alle stafetter og lagkonkurranser. Heller ingen har flere enn Bjørndalens elleve individuelle VM-gull, det samme som Martin Fourcade. Sammenligner vi kun de to tradisjonelle øvelsene 20 og 10 km i VM/OL, har Bjørndalen ni, mens Ullrich, Tikhonov og Fourcade har seks gull hver.


=== Kontroversen under verdensmesterskapet i 2009 ===
Under Verdensmesterskapet i Pyeongchang, skøytet Bjørndalen og flere andre utøvere galt i starten av første runde i mennenes 12,5 km jaktstart. Etter å ha forlatt stadion, skøytet utøverne over en bro i stedet for å skøyte rundt. En jury besluttet å gi alle disse utøverne en tidstraff på ett minutt, etter en klage fra det russiske laget. Bjørndalen, som vant jaktstarten klart, ble flyttet ned til bronseplass, bak Maksim Tsjudov og Alexander Os. Det norske laget og sju andre land la inn en motprotest som førte til at en appelljury annullerte de nye resultatlistene, og de opprinnelige resultatet ble stående som gjeldende.Fire dager senere beskyldte russiske ledere igjen Bjørndalen for juks, denne gangen for å kuttet ned cirka 400 meter på løypa på åpningsdistansen 10 km sprint. De hevdet at Bjørndalen hadde tjent inntil 40 sekunder på å gå feil. Selv sa Bjørndalen at «disse påstandene er bare tull». Kontroversen fikk et nytt alvorspreg etter hetsende utsagn og trusler på Bjørndalens offisielle nettsted. Bjørndalen har forsonende og spøkefullt kontret med referanser til egne våpenferdigheter.


== Meritter ==


=== Verdenscupen sammenlagt ===
Se Liste over Ole Einar Bjørndalens verdenscupseireTabellen viser sammenlagtplasseringen i verdenscupen i skiskyting og antall enkeltseire per sesong. «+ 1» i totalen viser til hans verdenscupseier i langrenn i 2006. Innen skisport troner han (fra 26. mars 2009) på toppen med flest verdenscupseire (95) foran alpinisten Ingemar Stenmark som har 86 verdenscupseire. Det bør merkes at skiskyting regner mesterskapsseire som verdenscupseire, mens dette ikke regnes innen alpin. Stenmark har fem mesterskapsmedaljer i tillegg til sine 86 verdenscupseire. Den sveitsiske fristil-ballettkjøreren Conny Kissling har 106 verdenscupseire.  Bjørndalen vant gull på 10 km i OL i Sotsji i 2014. Øvelsene fra var derimot ikke en del av verdenscupen 2013/14 og ga derfor ingen verdenscup-poeng.


=== Olympiske leker ===
13 medaljer (8 gull, 4 sølv, 1 bronse)


=== Verdensmesterskap ===
45 medaljer (20 gull, 14 sølv, 11 bronse)

Oppdatert per 12. februar 2017.


== Annet ==
Han har selv vært sponsor for Emil Hegle Svendsen, og broren Dag Bjørndalen har vært skytetrener for kona Nathalie Santer-Bjørndalen.En nesten tre meter høy bronsestatue av Bjørndalen, utført av Kirsten Kokkin, ble avduket i Modum 13. september 2008. Stedet hvor statuen står heter «Ole Einars Standplass».
Etter ti års samarbeid med treneren Roger Grubben, innledet Bjørndalen i juli 2010 et samarbeid med Torgeir Bjørn som hovedtrener.I mars 2011 ble Bjørndalen presentert av skiskyttertalentet Lukas Hofer som trenerkandidat for det italienske landslaget. Bjørndalen svar var at han satser som løper til etter Vinter-OL 2014 i russiske Sotsji, og tiden etter det har han ikke klare planer for.I april 2016 bestemte Bjørndalen seg for å fortsette karrieren i ytterligere to år til, til og med OL 2018.


== Trener ==
I OL 2018 i Pyeongchang, var Ole Einar Bjørndalen med i trenerapparatet til Hviterussland, da de hviterussiske damene fikk OL gull på stafetten. Han var også med i trenerapparatet da hans kone fikk sølvmedalje på fellesstarten i OL 2018. Fra høsten 2019 til etter vinter-OL 2022 var Bjørndalen trener for det kinesiske landslaget i skiskyting.


== Andre seire ==
Bjørndalen har vunnet fire ganger i showrennet i Gelsenkirchen (Schalke 04 arena), i 2003, 2004, 2005 og 2006. Bjørndalen fikk også en 3.-plass i 2018 sammen med sin kone Darja Domratsjeva..
Ole Einar Bjørndalen vant Skarverennet to ganger i sesongene 2006 og 2007. Bjørndalen ble nummer to i 2008-utgaven av Skarverennet, kun slått av Petter Northug. Bjørndalen har også oppnådd 2.-plass i Dobbiaco-Cortina, et langdistanserenn på 42 km friteknikk i Cortina i Italia.. Han ble kun slått av Costantin Pierluigi. Pierluigi gikk i mål på tiden 1 time 43 minutter og 16,5 sekunder. Bjørndalen kom i mål et halvt sekund etter.
Bjørndalen vant Blink-festivalen i Sandnes i 2008. Bjørndalen vant skiskyttershowrennet i Püttlingen i 2008 sammen med Kati Wilhelm Bjørndalen har oppnådd følgende plasseringer i Püttlingen skiskytter showrenn: 1.-plass i 2008 (med Kati Wilhelm), 2.-plass i 2011 (med Magdalena Neuner) og 3.-plass i 2005 (med Nathalie Santer) og 2010 (med Sabrina Buchholz). I et showrenn i Tjumen i Russland i april 2016, vant Bjørndalen og Karin Oberhofer mixed stafettBjørndalen vant åpningsrennet i skiskyting på Beitostølen i fellesstart 2004/05-sesongen, i 2007/08 på sprinten, og fellesstarten i samme år, samt en tredjeplass fra 2012-sesongen i sprint.Han har i tillegg vunnet sesongåpningen på Sjusjøen i 15 km fellesstart i 2013 og 2014.
Bjørndalen har også vunnet FIS-renn i langrenn to ganger, i 1997 på distansen 30 km fri teknikk i Valdres og 10 km fri teknikk på Beitostølen i 2006. Han har også to andreplasser fra FIS-renn på 15 km fri teknikk i Misurinasjøen i Italia i 1998 og 10 km fri teknikk på Beitostølen 2004. I tillegg har han en 3.-plass i FIS-rennet på Beitostølen 2001, 10 km fri teknikk. Totalt har Bjørndalen vært fem ganger på pallen i FIS-renn. Bjørndalen har også en 5.-plass i på 30 km fri teknikk fra Vinter-OL 2002 i Salt Lake City 9. februar 2002. Det kan også nevnes at Bjørndalen har vunnet en Beach-volley-ball turnering i Laguna Beach i 2001 


== Priser og utmerkelser ==
Etter OL i Nagano i 1998 der Bjørndalen vant 10 km sprint, mottok han Aftenpostens gullmedalje. Han ble tildelt Egebergs Ærespris i 2002 for sine prestasjoner i idrettene skiskyting og langrenn. Etter den fantastiske innsatsen under Vinter-OL 2002, der han vant gull på 10 km sprint, 20 km, 12,5 km jaktstart og 4 x 7,5 km stafett skiskyting mottok han Fearnleys olympiske ærespris. Bjørndalen mottok Sportsjournalistenes statuett i 2002 og 2014 for hans fremragende prestasjoner under OL i Salt Lake City og OL i Sotsji.
1. august 2009 mottok han Fakkelprisen av Det Norske Totalavholdsselskap for sin rolle som godt forbilde. Bjørndalen mottok Fair Play Mecenate prisen i Castiglion Fiorentino i Italia i 2009. Han ble også kåret til årets skiskytter av det internasjonale sportsjournalistforbundet (AIPS) i 2002, 2003, 2005 og 2009. Bjørndalen vant Holmenkollmedaljen i 2011.
Han ble høsten 2014 av Association des Comités Nationaux Olympiques tildelt prisen for Sotsji-OLs beste mannlige utøver. I 2003 ble Bjørndalen nominert til Laureus Sportsman of the Year. Han ble nummer to i kåringen bak Lance Armstrong. Seieren til Armstrong i 2003 er senere blitt opphevet.
I 2015 ble han tildelt Solprisen på Rjukan, og i august 2018 ble han utnevnt til Modum kommunes første offisielle hedersmann. I 2018 ble Bjørndalen tildelt Norges Skiskytterforbunds hederstegn på Eidsvoll. Han ble samtidig utnevnt til æresmedlem..


== Idrettsgallaen ==
Bjørndalen har også blitt hedret ni ganger på Idrettsgallaen. Han er kåret til årets idrettsnavn 2001 (delt med Bente Skari) og 2002. For sesongen 2002 vant han også i klassen konsentrasjon og i lag med OL-laget i stafett, skiskyting, herrer. For sesongen 2003 vant han klassen konsentrasjon. For sesongen 2006 klassene utholdenhet og Lagkonkurranse, stafett, herrer, skiskyting. For sesongen 2009 ble han kåret til årets mannlige utøver.. Han fikk i 2019 Hedersprisen sammen med Marit Bjørgen. Han er i tillegg flere ganger nominert i ulike kategorier.


== Se også ==
Liste over mestvinnende vinterolympiere
Liste over norske mestvinnende vinterolympiere
Liste over mestvinnende verdenscupvinnere i skisport
OL-medaljører i skiskyting
Oversikt over flest vunne gullmedaljer i ett og samme OL
Liste over norske idrettspersoner på sokkel


== Referanser ==


== Eksterne lenker ==
(no) Offisielt nettsted 
(en) Ole Einar Bjørndalen – kategori av bilder, video eller lyd på Commons 
(en) Ole Einar Bjørndalen på Internet Movie Database 
(de) Ole Einar Bjørndalen – Munzinger Sportsarchiv 
(en) Ole Einar Bjørndalen – Olympics.com 
(en) Ole Einar Bjørndalen – Olympic.org 
(en) Ole Einar Bjørndalen – Olympedia 
(en) Ole Einar Bjørndalen – Sports-Reference (OL-resultater – arkivert) 
(cn) Ole Einar Bjørndalen – Kinas olympiske komité 
(en) Ole Einar Bjørndalen – FIS (langrenn) 
(en) Ole Einar Bjørndalen – IBU 
(en) Ole Einar Bjørndalen – biathlon.com.ua 
Ole Einar Bjørndalen på Facebook 
Ole Einar Bjørndalen på Instagram 
(no) Ole Einar Bjørndalen på Store norske leksikon.
(no) Skisport365.com - utøverprofil Wikiquote: Ole Einar Bjørndalen – sitater